text: Некалі адна з наймацнейшых гаспадарак Гомельшчыны, а сёння – развал. На зямлі Улукаўскага сельсавету нашыя журналісты знайшлі сметнікі, цэлыя лясы канопляў і татальны заняпад. Вяскоўцаў жа штрафуюць за выпас быдла і эстэтыку каля хатаў. Год малой радзімы, абвешчаны кіраўніком краіны, працягваецца, а мы ездзім па вёсках ды здымаем тое, чаго дзяржаўныя каналы не пакажуць. Сяргей Падсасонны.
  «Некалі тут былі вялізныя пасвішчы, дзе пасвілі элітнае быдла. Цяпер засталося гэта разбуранае, паўразбураная ферма, а мы, жыхары Улукаўскага сельсавету, вылоўліваем вось гэтыя звалкі», – кажа мясцовая жыхарка Натання Кедроўская.
  Не выглядае жывою і мясцовая ферма. Некалі племянны завод «Бярозкі» і тысячы галоваў быдла. У 2012 годзе ліквідаваная праз рэарганізацыю.
  «Тут, такое ўражанне, што мы патрапілі ў час адразу пасля грамадзянскае вайны – у гэты развал, раскраданне, нядбайнасць, безуладдзе. Проста не патлумачыш, што тут адбываецца», – дадае Наталля.
  Але ж гаспадар ёсць. Старшыня сельсавету – Жана Бізня. І там, дзе мясцовыя ўлады лічаць патрэбным, яны з’яўляюцца і пільнуюць парадак.
  «Я вось тут на няўдобіцы, пасвіла козаў. Я лічу, што гэта нічыйная зямля, дзе можна пасвіць. Тут раней пасвілі цялят, коней, а я козаў цяпер пасу. І за гэта сельскі савет мяне пакараў: перадаў дакументы ў райвыканкам, і мне там далі штраф 29 рублёў», – распавядае жыхарка Улукаўскага сельсавету Святлана Паташкова.
  Як бачым, усё для вяскоўца: зямля парасла быллём, але карыстацца нельга. А калі і на сваёй зямлі будуць ляжаць непрыбраныя дошкі ад гародчыка – таксама штраф. Эстэтыка перадусім.
  «Кажа: а што вам тыя 95 рублёў. Я кажу: палова маёй пенсіі. Я адна жыву, сын інвалід. Думаю, што мне рабіць. І так згадзілася, як дурніца. Думаю, 25 разоў мне хадзіць за гэтым», – кажа мясцовая жыхарка Надзея Кавалёва.
  Пры гэтым, смецце куды ні глянь, не асабліва перашкаджае мясцовым уладам. Міліцыю вЫклікалі нашыя калегі, яны ж напісалі і заяву.
  Чаму гэтага не робяць мясцовыя кіраўнікі, пытанне рытарычнае. Але ў святле тэлекамераў – росквіт і развіццё сельскае гаспадаркі ў афіцыйна абвешчаны Год малой радзімы.
  Але не ўсюды і не ўсім. Асабліва там, куды кіраўнік не дая(ж)джае. Гадамі незалежныя эксперты гавораць пра рэальныя рэформы – асабліва пра змену формы ўласнасці.
  «Сельскай гаспадарцы пільна патрэбны гаспадар зямлі. Калі мы гэта зробім, то наступнае ўжо пэўна будзе лягчэй ажыццяўляць. І калі гэтага не рабіць, то ніякай будучыні беларускага сяла, гэта я вам упэўнена кажу, не будзе!», – мяркуе Аляксандр Ярашук, старшыня Беларускага кангрэсу дэмакратычных прафсаюзаў.
  Афіцыйна, больш за палову саўгасаў і калгасаў трэба ратаваць. Іх сукупная запазычанасць падышла да чырвонай лініі – паўмільярда рублёў.
  «Неабходна перабудаваць цалкам сістэму, якая існуе. Можна толькі ў межах дэмакратыі дабівацца росквіту. Аўтарытарная сістэма можа толькі задушыць любую ініцыятыву», – адзначае Васіль Палякоў, старшыня партыі АГП.
  І як паказвае рэчаіснасць, менавіта гэтак і адбываецца. А такіх сельсаветаў, як Улукаўскі на Гомельшчыне, на жаль, вельмі шмат у краіне.
  Дэлегацыя Польскай парламенцкай групы цягам апошніх трох дзён правяла сустрэчы ў шэрагу гарадоў Беларусі. Апрача перамоваў з дэпутатамі Палаты прадстаўнікоў польскія парламентарыі наведалі Наваградак і Ліду, дзе сустрэліся з прадстаўнікамі польскай меншасці ды з мясцовымі ўладамі.
  «У нашых адносінах неабходны комплексны падыход. Ёсць шмат розных тэмаў і спраў, важна, каб добрасуседскія адносіны і эканамічнае супрацоўніцтва развіваліся, але важна і каб беларускі бок шанаваў польскую меншасць», – патлумачыў Аркадыюш Мулярчык, дэпутат польскага Сейму.
  Не абышлося без размоваў пра палітыку. Прадстаўнікі апазіцыі ды грамадзянскай супольнасці, якія таксама сустрэліся з польскімі дэпутатамі, выказалі занепакоенасць масавымі арыштамі, брутальным разгонам мірных дэманстрантаў на Дзень Волі і зʼяўленнем новых палітвязняў.
  «Безумоўна, мы размаўлялі і пра гэта. Для нас гэта вельмі важная тэма. Да таго ж, нам вядома пра актыўнасць польскай амбасады, якая была вельмі заангажаваная і аказвала падтрымку тут, на месцы. Сваёй пазіцыі мы не змяняем», – падзяліўся Адам Андрушкевіч, сустаршыня польска-беларускай парламенцкай групы.
  Сярод беларускіх удзельнікаў на сустрэчы прысутнічалі былы старшыня Вярхоўнага Савету Станіслаў Шушкевіч, лідар БНФ Аляксей Янукевіч, адказны сакратар БХД Дзяніс Садоўскі.
  «Беларусы хацелі данесці, што ў нас паганая ўлада і што яна ўтрымліваецца рэпрэсіямі і не жадае ніякага пераўтварэння палітычнага ладу. Таму што змена палітычнага ладу значыць смерць для гэтай улады», – даводзіў Станіслаў Шушкевіч, першы кіраўнік незалежнай Беларусі.
  Візіт польскай дэлегацыі ў Беларусь супаў з выхадам прапагандысцкага фільма »Белы легіён чорных душ« на беларускім дзяржаўным тэлебачанні. Між іншага ў ім прагучалі абвінавачванні на адрас Польшчы. Маўляў, Варшава рыхтавала баевікоў для перавароту ў Беларусі.
  «Польская дзяржава не займаецца такой дзейнасцю, я толькі што даведаўся ад вас і цяпер наша МЗС будзе аналізаваць гэтую інфармацыю«, – падкрэсліў спадар Андрушкевіч.
  Тым не менш, польскія парламентарыі пакуль не даюць катэгарычных ацэнак, што да сітуацыі з правамі чалавека ў Беларусі, і лічаць мэтазгодным працягваць дыялог з афіцыйным Менскам.
  Беларусы маюць ва ўласнасці каля 3 млн легкавых аўтаў і каля 140 тыс. цяжкавікоў. Большасць на тых аўтах рухаецца на працу і з працы, а меншасць зрабіла самі машыны сваёй працай.
  Можна пайсці ў таксісты ці інструктары па кіраванні, можна рамантаваць аўты ці прадаваць іх. Ці рэальна зарабляць на любові да машын – распавядаем у праграме «Асабісты капітал».